Discurrind da ‹constricziuns›, pia da reglas sistematicas, che quellas sajan definidas externamain u bain tras l’autur sez, vegnan endament las reglas dadas tar translaziuns da chanzuns. Duas da quellas constricziuns entran automaticamain en vigur, ellas pertutgan primo la fidaivladad envers il cuntegn – sut la premissa ch’ins veglia propi translatar quel e na far in’adattaziun dal tut libra. E lura suonda sin in stgalim formal ina detga congruenza ritmica – sch’ins giavischa che la melodia restia chantabla en sia moda originara. Las duas autras constricziuns, medemamain formalas, èn en sasez arbitrarias. Ina pertutga la furma convenziunala da texts lirics, numnadamain la rima, e quai tant quella finala sco er quella interna, e magari er l’allitteraziun. La quarta constricziun è quella che porta il daletg ultimativ, quella che colliescha quasi las autras trais: la parentella sonora. Ella apporta ina sumeglientscha atmosferica e gida ad arrivar tras quai pli damanaivel a l’original.

Gia l’onn settanta e raps m’era fugida ina adattaziun in pau lalofonica dal ‹Jumpin Jack flash› dals Rolling Stones – il «Gion pign flescha (da ches ches ches)». Ma pir ventg onns pli tard hai jau ristgà da prender a mauns ina da las chanzuns-clav dal canon ‹rockadurian›, ‹Like A Rolling Stone›. Il famus imni da Bob Dylan, sortì oriundamain l’onn 1965, è in stgazi da poeticitad, in carussel d’allitteraziuns ed allegorias, per uschè dir. La congruenza chattada per l’entschatta dal refrain m’ha encuraschà, quest «how does it feel?» inculpant, daventà oramai in «ast ossa via!» surmiran («has ussa vis!»).

Damai l’avertura:

Once upon a time you dressed so fine

You throw the bums a dime in your prime, didn’t you?

che sa volva en in:

Avant bler onns purtavas nara ponns partivas igls anvanz an nom digls sogns, ègl betg usché?

La passiun per la vieuta è uschè ferma ch’ella maina il translatur a daventar pli papal ch’il papa sez, sco sch’ins vesa bain en la davosa strofa:

Princess on a steeple and all the pretty people,

They’re drinkin, thinkin’ that they got it made

Exchanging all kinds of precious gfts and things,

But you’d better lift your diamond ring, you’d better pawn it babe.

Princessa la dumengia e tot igls bels an lengia

tgi fon prentgas mossan rentgas creian d’esser an America

i stgamgian igls regals, prezious, banals,

a tè i rest’angal da barattar gl’anel tigl creditar.

Il daletg è lura turnà definitivamain diesch onns pli tard, cur che jau hai survegnì l’occasiun da translatar per il project PRISAS REPRISAS SURPRISAS. L’enviern avant la segunda ediziun, previsa per l’Expo.02, hai jau prendì enta maun il ‹Your Song› dad Elton John. Il text da Bernie Taupin è pulitamain poetic e cumplex e cuntradi en sasez a la frasa centrala exprimida en il cuntegn, spezialmain en il refrain, ch’i sa tractia qua be d’ina chanzun simpletta, scritta en omagi dal visavi amà (che na sto betg exnum esser ina dunna, gist er en il cas dad Elton John.)

«Igl è in zic curius quest sentiment dadens», uschia cumenza la chanzun litteralmain; per englais uschia: «It’s a little bit funny this feeling inside». Quest «funny», pronunzià «fanni», è l’emprim pled che marca foneticamain la lingia, e la quaida era gronda da mantegnair in tun sumegliant. Na sai betg sch’ils eroplans da Grönemeyer èn stads padrins inspiraturs, u simplamain la noziun germana «Schmetterlinge im Bauch», ma giugond cun la silba «fa» è cumparida bainspert la «farfalla», il pled talian per il bel insect. Pli correct fiss stà ‹tgiralla›, ma qua ans vegn en agid-alibi il fatg che lezza creatira ha en mintga idiom, gea, quasi en mintga dialect in agen num: ‹spler› – ‹pulla› – ‹tgiralla›. (Igl exista qua ina bella sgnocca linguistica che persiflescha il clisché dal ‹caracter dir, violent dal esser tudestg›: las linguas neolatinas, inclus l’englais, han tuttas bellezza nums dultschs che sa cunfan cun il maletg da la creatira sezza: ‹butterfly›, ‹papillon›, ‹mariposa›, ‹farfalla›; e lura ils Germans: ‹Schmetterling›!)

In ulteriur detagl ‹modic› a l’ur: ‹Farfalla› è er il num dad ina chadaina da parfums ecologics; il regi era tant pli grond da cumenzar ina chanzun classica dad Elton John, purtader d’in image plitost parfumà, omoerotic, en moda sequenta: «Sentiment da farfalla che gira dadens». Ina lontana parentella fonetica sa repeta er en la proxima lingia, originalmain: «I’m not one of those who can easily hide» («Jau na sun betg in da quels che po zuppentar levamain»), en la translaziun: «u fors’ina musa che tutga ils zains».

En ‹Lain fabular – ils Beatles per rumantsch›, il project lateral da las PRISAS, ha quell’avaina fabulantica pudì cuntinuar, quasi tutgond zains vinavant. Gist be anc dus exempels or da lezza chaschutta:

‹Paperback Writer› è ina sgnochetta scritta l’onn 1966 da Paul McCartney. In ‹möchtegern›-scriptur da bestsellers tastga bels vuless vender sia novella ad ina chasa editura, da sia vart in’istorgia davart in pauper schani, detg auto-commiseraivel; l’instanza narrativa oscillescha in zic e lascha supponer ch’il tip descrit ed il scriptur sajan la finala la medema figura.

Translatond foneticamain il ‹Paperback Writer› (‹peyper bäck raiter›) en in «Pauper bel gianter», ascenda la figura commiseraivla direct si en il titel. Las parallelas foneticas suondan lura er en las strofas:

Dear Sir or Madam, would you read my book

it took me years to write, will you take a look

based on a novel by a man named Lear

Stimada matta da la redacziun

na less’la leger quai, dar ’na recensiun

mais che mi’nova cula dal rispli

Surtut en la terza lingia èn las sumeglientschas frappantas; dentant: dal cuntegn ennà sa referescha la terza rumantscha a la segunda englaisa. Nua è lura ì a finir il «man named Lear»? El arriva in pèr lingias pli tard, en la terza strofa, e regorda ch’en la translaziun èsi inditgà da transportar ils cuntegns magari er geograficamain-culturalmain:

La persuna quella ha num Gion Barlac,

ma sch’i fa basegn mid’jau zacumpac

Pertutgant l’auto-commiseraziun: Forsa che McCartney aveva perfin en davos-chau ses collega alter-ego John Lennon, cur ch’el ha scrit ‹Paperback Writer›; Lennon era in tip cun talas tendenzas. Cumbinà cun ina latenta mixtura da misoginia e masochissem, ha quel tratg da caracter chaschunà intgina gugliada vers il sex oppost, tschelada pli u main tranter las lingias da sias diversas chanzuns. Ina tala atmosfera chatt’ins per exempel tar ‹Girl›, la ballada suspiranta da l’album ‹Rubber Soul›, che cumenza gia cun in bel lament:

Is there anybody going to listen to my story

E’i nagin che less dudir in zic da mi’istorgia

Da remplazzar story cun istorgia è natiralmain banal. Ma evidentamain clamava la paina da la chanzun da far rimas che tunavan en il rumantsch sumegliant sco en l’englais. La segunda strofa per exempel (sche jau patratg quantas giadas ch’jau hai empruvà da la bandunar):

When I think of all the times I tried so hard to leave her

Sur muntognas milli giadas jau l’avess vulida

Per da dretg avessi, entaifer quest emprest germanolant, gì d’avair num «giavischada». Ma «vulida» tuna pli datiers a «leave her». La terza strofa arriva schizunt da tunar e muntar circa il medem:

Was she told when she was young that pain would lead to pleasure

Did she understand it when they said

Sco ch’i va da turmentar cun painas fin ch’i plascha

insatgi che sto l’avair mussà

Probabel èn las constricziuns dal scriptur – u dal translatur – insatge sco las tschintas e las tretschas dals sadomasochists; ins sto chattar il daletg vidlonder. Plaschair, passiun. Oulipassiun.

Indicaziuns bibliograficas

Benedetto Vigne: Oulipoar translatond chanzunettas. En: Litteratura 26, 2004, p. 53–57. Tut ils dretgs d’autur(a) / chasa editura resalvads. Ediziun epub: www.chattà.ch (2017).